**A társadalmi esélyteremtési főigazgatóság**

**ADATKEZELÉSI TÁJÉKOZTATÓJA**

az álláspályázatra jelentkező, önéletrajzot benyújtó
természetes személyek adatainak kezeléséről

Verziószám: 1.0

Budapest, 2025. július 4.

A Társadalmi Esélyteremtési Főigazgatóság az álláspályázatra jelentkező, önéletrajzot benyújtó természetes személyek adatainak kezelése tekintetébenadatkezelőnek minősül
(a továbbiakban: **Adatkezelő**), ezért az e tárgykörben érintett természetes személyek (a továbbiakban: **Érintettek**) részére az Európai Parlament és a Tanács (EU) a természetes személyeknek a személyes adatok kezelése tekintetében történő védelméről és az ilyen adatok szabad áramlásáról, valamint a 95/46/EK rendelet hatályon kívül helyezéséről (általános adatvédelmi rendelet) szóló 2016/679 rendelete (a továbbiakban: **GDPR**) és az információs önrendelkezési jogról és az információszabadságról szóló 2011. évi CXII. törvény (a továbbiakban: **Infotv.**), valamint az egyéb ágazati jogszabályok, mint például a munka törvénykönyvéről szóló 2012. évi I. törvény (a továbbiakban: **Mt**.), és a Polgári Törvénykönyvről szóló 2013. évi V. törvény (a továbbiakban: **Ptk**.) rendelkezéseivel és a Nemzeti Adatvédelmi és Információszabadság Hatóság (a továbbiakban: **NAIH**) ajánlásaival összhangban a következő tájékoztatást adja.

Az Adatkezelő kötelezettséget vállal arra vonatkozóan, hogy az általa végzett adatkezelés megfelel a hatályos jogszabályokban meghatározott elvárásoknak, így különös tekintettel azon elvárásnak, hogy az Érintettek részére adott tájékoztatást tömör, átlátható, világos és közérthető megfogalmazással és könnyen hozzáférhető formában bocsátja rendelkezésre, jelen adatkezelési tájékoztató formájában.

**A jelen adatkezelési tájékoztató tartalmát könnyen érthető, táblázatos formában**[**az utolsó oldalon**](#_A_személyes_adatok_1) **foglaltuk össze.**

# I. Az Adatkezelő

Név: **Társadalmi Esélyteremtési Főigazgatóság**

Székhely: 1135 Budapest, Szegedi út 35-37.

Képviseli: dr. Horváth János Sándor főigazgató

Telefon: +36 (1) 896-9514

E-mail: foigazgatosag@tef.gov.hu

Weboldal: <https://tef.gov.hu/>

Adatkezelő adatvédelmi tisztviselője:

Név: Perfectus Consilium Kft.

E-mail: dpo@tef.gov.hu

# II. Az Adatkezelő elérhetőségei

Adatainak kezelésével kapcsolatosan az alábbi módokon kérhet tájékoztatást:

* Ügyfélfogadási időben személyesen, előzetesen egyeztetett időpontban, Adatkezelő székhelyén, a következő címen: 1135 Budapest, Szegedi út 35-37.
* Elektronikus elérhetőséggel a foigazgatosag@tef.gov.hu e-mail címen.
* Telefonos úton az alábbi elérhetőségen: +36 (1) 896-9514

# III. Az adatkezelés célja

Az adatkezelés célja:

* felhívás alapján álláshely betöltésére irányuló felvételi-kiválasztási eljárás során a beérkezett pályázatok feldolgozása;
* a pályázó azonosítása;
* a kiírt pályázattal összefüggő feltételeknek való megfelelés ellenőrzése;
* a pályázó szakmai- és képesítésbeli alkalmasságának felmérése;
* személyes interjúk megtartása;
* az álláspályázatok elbírálása és az eredményekről való kiértesítés, kapcsolattartás;
* az Adatkezelőnek a pályázati eljárás lebonyolításával összefüggő egyéb ügyviteli és adminisztrációs feladatellátásának teljesítése.

# IV. A kezelt adatok köre

Adatkezelő annak érdekében, hogy a jelen adatkezelési tájékoztató III. pontjában foglalt célokat teljesítse, az Érintett alábbi személyes adatait kezeli:

1. az Érintett teljes neve;
2. az Érintett részletes önéletrajzában megadott valamennyi személyes adat, így különösen az Érintett születési helye és ideje, anyja neve, lakcíme, tartózkodási helye, családi állapota;
3. az Érintett állampolgárságára vagy jogi státuszára (külön jogszabály szerint a szabad mozgás és tartózkodás jogával rendelkező, illetve bevándorolt vagy letelepedett személy státusz) vonatkozó adatok;
4. fényképes szakmai önéletrajz esetén az Érintett képmása, fizikai, fiziológiai megjelenése, esetlegesen biometrikus adata, esetlegesen látható fogyatékosságainak ténye;
5. motivációs levél esetén annak teljes adattartalma;
6. az Érintett végzettségére, képzettségére, készségeire, nyelvtudására, egyéb, akár tanintézményen kívül megszerzett ismereteire, szakmai gyakorlati tudására, szakmai referenciáira, tapasztalataira vonatkozó személyes adatok;
7. az Érintett által a pályázati anyagában megjelölt különleges személyes adatok (így például megváltozott munkaképességére, egészségromlására, vagy egészségkárosodására vonatkozó adat);
8. az Érintett személyes meghallgatása során általa közölt egyéb személyes adat, információ;
9. az Érintett telefonszáma, e-mail címe és az esetlegesen abban megjelenő további személyes adatok;
10. az Érintett erkölcsi bizonyítványának adattartalma;
11. az Érintett aláírása.

A fenti adatokat az Adatkezelő közvetlenül az Érintettől szerzi be.

Az Érintettek vonatkozásában az Adatkezelő figyelemmel van az Mt. 10. § (1) bekezdésében foglalt rendelkezésekre, miszerint a Munkavállalótól csak olyan nyilatkozat megtétele vagy adat közlése kérhető, amely a munkaviszony létesítése, teljesítése vagy megszűnése szempontjából lényeges.

Az Adatkezelő az egyes álláspályázati felhívásokat úgy állítja össze, hogy a bekért adatkörök tekintetében érvényesüljenek a Ptk. 2:42. §-ában foglalt rendelkezések, a személyes adatok védelméhez való jog tiszteletben tartása.

# V. Az adatkezelés jogalapja

A jelen adatkezelési tájékoztató IV. pontjában megjelölt személyes adatok kezelésének jogalapja a **GDPR 6. cikk (1) albekezdésének a) pontjában meghatározott érintetti hozzájárulás, melyet az Érintett írásbeli, személyes adatainak kezelésére irányuló hozzájáruló nyilatkozat kitöltésével adhat meg.**

Amennyiben az Érintett a pályázati anyaga kapcsán különleges személyes adatokat is megad, az adatkezelés jogalapja **a GDPR 9. cikk (2) bekezdés a) pontjára figyelemmel szintén az Érintett önkéntes hozzájárulásán alapszik.**

Az érintetti hozzájárulás megfelel a GDPR (32) és (42)-(43) preambulumbekezdéseiben, 4. cikkének 11. pontjában, valamint 7. cikkében meghatározott feltételeknek, tekintettel arra, hogy:

- az Érintett személyes adatainak kezeléséhez írásban, hozzájáruló nyilatkozat kitöltésével, önkéntes és kifejezett hozzájárulásának megadásával járul hozzá;

- az Érintett hozzájárulásának megadásáról a jelen adatkezelési tájékoztató megismerését követően dönthet;

- az Érintett az adatkezeléshez adott hozzájárulását bármikor visszavonhatja.

# VI. Adatkezelés időtartama

A GDPR 5. cikk (1) bekezdésének e) pontjában, valamint az Infotv. 4. § (2) bekezdésében foglaltakra figyelemmel személyes adat csak a cél megvalósulásához szükséges mértékben és ideig kezelhető.

Adatkezelő a beérkezett pályázatokban szereplő személyes adatokat az aktuális álláspályázat elbírálását követően **a nyertes pályázóval történő szerződéskötésig** kezeli.

Amennyiben az álláspályázat során nem az Érintett került kiválasztásra vagy az Érintett a benyújtott álláspályázatát visszavonja, az Adatkezelő a személyes adatokat az elbírálást vagy az álláspályázat visszavonásáról szóló nyilatkozat beérkezését követően haladéktalanul törli, kivéve, ha az Érintett elkülönült formában tett nyilatkozatában hozzájárul személyes adatainak az elbírálástól számított további **30 (harminc) napig** vagy az Érintett választásától függően
**1 (egy) évig tartó** kezeléséhez.

Az adatkezeléshez történő hozzájárulás visszavonására irányuló nyilatkozatát az Érintett bármikor jogosult benyújtani az Adatkezelőhöz az alábbi módokon:

- az Adatkezelő allaspalyazat@tef.gov.hu e-mail címére küldött elektronikus levélben;

- illetve az Adatkezelő székhelyén személyesen tett bejelentés, vagy a székhelyre küldött postai küldemény útján.

A hozzájárulás visszavonására vonatkozóan tartalmi vagy formai követelményt az Adatkezelő nem támaszt, azonban a nyilatkozatnak alkalmasnak kell lennie az Érintett egyértelmű azonosítására, így minimálisan tartalmaznia kell az Érintett nevét, további legalább egy személyazonosításra alkalmas adatát és a megpályázott álláshely megnevezését.

Amennyiben Érintett az adatai kezelésére irányuló hozzájárulását írásban visszavonja, úgy az Adatkezelő az Érintett személyes adatait haladéktalanul törli.

A hozzájárulás visszavonása nem érinti a hozzájárulás visszavonását megelőző adatkezelés jogszerűségét.

A fentiekben meghatározott esetekben, illetve időtartam elteltével az Adatkezelő gondoskodik a személyes adatok törléséről, mely a papír alapon tárolt adatok esetében megsemmisítéssel, az elektronikus formában tárolt adatok esetében a helyreállítás lehetősége nélküli törléssel valósul meg.

Sikeres pályázat esetén az Adatkezelő a jelentkezéskor megadott adatok közül a jogviszony létesítéséhez és fenntartásához szükséges adatokat más, önálló jogalappal és célból kezeli tovább.

# VII. Az adatok kezelésének módja

Az Adatkezelő a jelen adatkezelési tájékoztató IV. pontjában megjelölt, és birtokába kerülő személyes adatokat manuálisan kezeli, tehát nem végez automatizált adatkezelést, nem végez profilalkotást. A személyes adatok nem képezik alapját automatikus döntéshozatali eljárásnak.

Az Adatkezelő a megfelelő szervezési és biztonsági intézkedésekkel garantálja, hogy az adatokhoz csak az arra jogosultsággal rendelkezők férhessenek hozzá, jellemzően az Adatkezelő mindenkori főigazgatója, HR munkaterületen foglalkoztatottak, pénzügyi-gazdasági ügyviteli alkalmazottak, vagy a pályázati feladatellátás lebonyolításába bevont egyéb munkavállalók.

Adatkezelő kiemelt figyelmet fordít a személyes adatok megfelelő szintű biztonságára és bizalmas kezelésére, többek között annak érdekében, hogy megakadályozza a személyes adatokhoz és az adatok kezeléséhez használt eszközökhöz való jogosulatlan hozzáférést, illetve azok jogosulatlan felhasználását. A papír alapon tárolt személyes adatokat az Adatkezelő székhelyén zárásra alkalmas helyiségekben és zárható irodabútorokban, az elektronikus adatokat megfelelő jogosultságkezeléssel ellátott tárhellyel rendelkező, saját tulajdonú szerverén tárolja.

# VIII. Adattovábbítás, címzettek, adatfeldolgozók

Jelen adatkezelési tájékoztató IV. pontjában megjelölt személyes adatok tekintetében az Adatkezelő adattovábbítási műveletet csak az alábbi **címzettek** részére végez:

- a pályázati dokumentáció elektronikus formában történő befogadása, illetve az Érintettel e-mail útján történő kapcsolattartás esetén a címzéshez szükséges személyes adatok a levelezőrendszer mindenkori üzemeltetője részére kerülnek továbbításra;

- az Érintettel postai úton történő kapcsolattartás esetén a kézbesítési adatok tekintetében a **Magyar Posta Zrt. (székhelye: 1138 Budapest, Dunavirág utca 2-6., e-mail:** **adatvedelem@posta.hu****)** részére továbbítja.

Az Adatkezelő a személyes adatok kezelése vonatkozásában főszabály szerint külső **adatfeldolgozó partnerrel nem áll kapcsolatban**, az adatok feldolgozását, kezelését saját hatáskörben végzi. Adatfeldolgozó igénybevétele esetén Adatkezelő az adatfeldolgozás tényéről az Érintettet tájékoztatja.

A kezelt adatok teljes körének megismerésére az alábbi szervek is jogosultak: bíróság, ügyészség, a bűnüldözés és a büntetés-végrehajtás szervei, nemzetbiztonsági szolgálatok, adóhatóság. Részükre, írásos megkeresés alapján (megfelelő jogalap esetén), az általuk folytatott eljárásban történő hivatalos felhasználás végett az Adatkezelő köteles a kért adatokat továbbítani, rendelkezésre bocsátani.

A fentieken túl Adatkezelő a személyes adatokat harmadik személy címzett részére nem továbbítja, különös tekintettel az EGT tagállamokon kívüli adattovábbításra.

# IX. Nyilvánosságra hozatal

Az Adatkezelő a jelen adatkezelési tájékoztató IV. pontjában megjelölt személyes adatokat direkt marketing tevékenység folytatásának céljából, egyéb reklámcélból vagy gazdasági érdekből nem használja fel, azokat nyilvánosságra nem hozza.

# X. Az Érintett jogai adatainak kezelésével összefüggésben

*X.1. Hozzájárulás visszavonásának joga (GDPR 7. cikk)*

Az Érintett jogosult bármelyik adatkezeléshez adott hozzájárulását bármikor visszavonni, amikor az Érintett személyes adatainak kezelése az Érintett hozzájárulásán alapszik. Fontos, hogy a hozzájárulás visszavonása a hozzájárulás visszavonása előtt végzett adatkezelés jogszerűségét nem befolyásolja. Abban az esetben, ha az Érintett hozzájárulását visszavonja, lehetséges, hogy bizonyos szolgáltatásokat az Adatkezelő nem tud számára nyújtani, és amennyiben ez releváns, az Adatkezelő erről a hozzájárulás visszavonásakor ad tájékoztatást. Érintett ezen jogának gyakorlása nem érinti az Adatkezelő által más jogalap alapján kezelt személyes adatok további kezelését.

*X.2. Az Érintett előzetes tájékoztatáshoz való joga (GDPR 13.-14.cikk)*

Amennyiben a személyes adatokat az Érintettől gyűjtik, Adatkezelő a személyes adatok megszerzésének időpontjában tájékoztatja az Érintettet az Adatkezelőre vonatkozó alapvető információkról, a személyes adatok tervezett kezelésének céljáról, az adatkezelés jogalapjáról, az esetleges adattovábbítási műveletekről. Adatkezelő ezen felül köteles az Érintettet az adatai kezelésére vonatkozó kiegészítő információkról is tájékoztatni, így többek között az adattárolás időtartamáról, az Érintettet megillető jogokról, valamint a hatóságnak címzett panasz benyújtásának jogáról.

Az Adatkezelő az Érintett előzetes tájékoztatáshoz való jogának érvényesülését jelen Adatkezelési Tájékoztató nyilvánosságra hozatalával, valamint az Érintett részére az adatkezelési művelet megkezdése előtt történő átadásával biztosítja.

*X.3. A hozzáférési jog (GDPR 15. cikk)*

Az Érintett jogosult hozzáférést kérni a személyes adataihoz, továbbá az Adatkezelő által kezelt személyes adatairól másolatot kapni és ellenőrizni, hogy az adatkezelést az Adatkezelő jogszerűen végzi-e.

*X.4. A helyesbítéshez való jog (GDPR 16. cikk)*

Az Érintett jogosult az Adatkezelő által kezelt személyes adatainak helyesbítését kérni. E jog értelmében az Érintett jogosult az Adatkezelő által kezelt hiányos vagy pontatlan személyes adatainak helyesbítésére azzal, hogy ilyen esetben az újonnan átadott adat hitelességének ellenőrzése szükségessé válik.

*X.5. A törléshez – elfeledtetéshez – való jog (GDPR 17. cikk)*

Az Érintett jogosult az Adatkezelő által kezelt személyes adatai törlését kérni. E jog gyakorlása feljogosítja az Érintettet arra, hogy kérje az Adatkezelőtől személyes adatainak törlését, amennyiben azok további kezelésére nincs megfelelő ok. Az Érintett abban az esetben is jogosult kérni személyes adatainak törlését, amennyiben sikerrel tiltakozott személyes adatai kezelése ellen, amennyiben az Adatkezelő a személyes adatait jogellenesen kezelte, vagy amennyiben a magyar jog alapján az Adatkezelő köteles az Érintett személyes adatait törölni. Adatkezelő ugyanakkor bizonyos esetekben jogosult megtagadni a törlési kérelem teljesítését, melyről az Érintett megfelelően tájékoztatni köteles.

*X.6. Az adatkezelés korlátozásához való jog (GDPR 18. cikk)*

Az Érintett jogosult személyes adatai kezelésének korlátozását kérni, amennyiben az Adatkezelő jogellenes adatkezelést folytat, és az Érintett nem szeretné, hogy az adatok törlésre kerüljenek, és inkább az adatok felhasználásának korlátozását kéri. Az adatkezelés korlátozásához való jog megilleti továbbá az Érintettet abban az esetben is, amikor vitatja az Adatkezelő által kezelt adatok pontosságát.

# XI. Tájékoztatás az adatszolgáltatás elmaradásának következményeiről

A jelen adatkezelési tájékoztató IV. pontjában megjelölt személyes adatok szolgáltatásának elmaradása esetén az Érintett nem tud az Adatkezelő által meghirdetett álláspályázatra jelentkezni, önéletrajzot benyújtani, ezáltal annak elbírálására az Adatkezelőnek nem nyílik lehetősége.

# XII. Tájékoztatás jogérvényesítési lehetőségekről

Amennyiben az Érintett úgy ítéli meg, hogy az adatkezelés a GDPR vagy az Infotv. rendelkezéseibe ütközik, illetve sérelmesnek véli azt, ahogy az Adatkezelő a személyes adatait kezeli, akkor javasoljuk, hogy először az Adatkezelőt keresse meg panaszával. A panasza minden esetben kivizsgálásra kerül.

Ha a panaszának kivizsgálása ellenére vagy a panasz kivizsgálására nyitva álló határidő eredménytelen letelte esetén továbbra is sérelmezi, ahogy az Adatkezelő az adatait kezeli, vagy közvetlenül hatósághoz szeretne fordulni, akkor bejelentéssel élhet a Nemzeti Adatvédelmi és Információszabadság Hatóságnál *(cím: 1055 Budapest, Falk Miksa utca 9-11., levelezési cím: 1363 Budapest, Pf. 9. E-mail:* ugyfelszolgalat@naih.hu*, honlap:* [www.naih.hu](http://www.naih.hu)*)*.

Lehetősége van továbbá adatainak védelme érdekében bírósághoz fordulni, amely az ügyben soron kívül jár el. Ebben az esetben szabadon eldöntheti, hogy a lakóhelye (állandó lakcím) vagy a tartózkodási helye (ideiglenes lakcím) szerinti törvényszéknél *(*<http://birosag.hu/torvenyszekek>*)* nyújt be keresetet.

A lakóhelye vagy tartózkodási helye szerinti törvényszéket megkeresheti a <http://birosag.hu/ugyfelkapcsolati-portal/birosag-kereso>oldalon.

Budapest, 2025. július 4.

 **dr. Horváth János Sándor sk.**

 **főigazgató**

# A személyes adatok kezelésével kapcsolatos legfontosabb információk

|  |  |
| --- | --- |
| **Ki kezeli az adatait?** | [Társadalmi Esélyteremtési Főigazgatóság](https://tef.gov.hu/) |
| **Hol érhet el bennünket?** | Személyesen és postán székhelyünkön, illetve elektronikus csatornáinkon keresztül. Ezeket részletesen a [II. pontban](#_II._Az_Adatkezelő) írtuk le. |
| **Milyen adatait kezeljük?** | Az Önre vonatkozó lehető legkevesebb adatot kezeljük álláspályázatának elbírálásával összefüggésben, ezeket részletesen a [IV. pontban](#_IV._A_kezelt) írtuk le. |
| **Mennyi ideig kezeljük az Ön adatait?** | Az Ön által megadott adatokat:1. Az aktuális álláspályázat elbírálásáig.
2. Amennyiben Ön a benyújtott pályázatát visszavonja, vagy a személyes adatainak kezeléséről szóló hozzájáruló nyilatkozatát visszavonja, úgy az adatait haladéktalanul töröljük.
3. Amennyiben az álláspályázat során nem Ön kerül kiválasztásra, mégis külön írásbeli nyilatkozat alapján hozzájárul pályázatában foglalt személyes adatainak további kezeléséhez, úgy mi azokat a pályázat elbírálásától számítottan 30 napig vagy választásától függően 1 évig őrizzük meg.
 |
| **Honnan szerezzük be az adatait?** | Azokat Ön adja meg részünkre, amikor a álláspályázatát benyújtja és hozzájáruló nyilatkozatát kitölti, csatolja. |
| **Miért kezeljük az adatait?** | Több okból, a teljesség igénye nélkül azért, hogy:- az Ön által benyújtott álláspályázatot el tudjuk bírálni;- lefolytathassuk a pályáztatási eljárást;- a pályázati feltételeknek való megfelelést ellenőrizhessük;- valamint egyéb ügyviteli és adminisztrációs feladatellátásunknak eleget tegyünk.  |
| **Mi hatalmaz fel bennünket arra, hogy kezeljük az adatait?** | Azért, mert Ön felhatalmaz bennünket (hozzájárulását adta) személyes adatainak kezelésére. |
| **Kinek továbbítjuk az Ön adatait?** | Azon szervezeteknek, melyek részt vesznek az Önnel való kapcsolattartásban, ezekről részletesen a [VIII. pontban](#_VIII._Adattovábbítás,_nyilvánosságr) tájékozódhat.  |
| **Milyen jogok illetik meg Önt?** | Számos jog illeti meg személyes adatai védelmével összefüggésben, melyeket részletesen a [X. pontban](#_X._Az_Érintett) írtuk le. Az érintetti jogok közül az egyik legfontosabb, hogy Ön bármikor visszavonhatja a személyes adatai kezeléséhez adott hozzájárulását. Arról, hogy ezt hogyan teheti meg, a [VI. pontban](#_VI._Adatkezelés_időtartama) talál további bővebb információkat. |